Pedofiel op 180 aanklagte gevonnisArgieffoto Eric Ntabazalila, Wes-Kaapse woordvoerder van die nasionale vervolgingsgesag (NVG), het gesê Nizaam Ajam het deur middel van BBM, WhatsApp, Facebook en MXit kontak met minderjariges gemaak deur vir hulle vriendskapversoeke te stuur. Wanneer die kinders sy vriendskapversoeke aanvaar het, het hy aanlyn met hulle gesels en hul vertroue gewen. Die kinders was seuns en meisies tussen die ouderdomme van 12 en 16 jaar oud. “Die beskuldigde het sy slagoffers versoek om kaalfoto’s van hulself te neem en dit aan hom te stuur. Nadat hy die foto’s ontvang het, het hy gedreig om die kaalfoto’s bekend te maak as hulle nie nog kaalfoto’s vir hom stuur nie,” het Ntabazalila gesê. “Hy het by drie geleenthede drie van die minderjarige slagoffers na sy huis gelok waar hy hulle verkrag het.” Volgens Ntabazalila is 180 aanklagte teen Ajam aanhangig gemaak, onder meer van verkragting, uitbuiting, seksuele gereedmaking van kinders, die vervaardiging van kinderpornografie, blootstelling van kinders aan kinderpornografie, verspreiding van kinderpornografie en die aanmoediging van seksuele selfmisbruik. “Die beskuldigde het ŉ pleitooreenkoms met die staat aangegaan en is tot 20 jaar tronkstraf gevonnis,” het Ntabazalila gesê. Sy naam sal ook by die seksoortredersregister gevoeg word en die hof het beveel dat hy nie ŉ vuurwapen mag besit nie. “Die NVG verwelkom hierdie vonnis en moedig ouers aan om hul kinders se aktiwiteite op sosiale netwerke te monitor,” het hy gesê. “Die berekende manier waarop [Ajam] hierdie kinders bevriend het, valse profiele gebruik het, hulle oorreed het om die kaalfoto’s te stuur en hulle dan af te pers, maak hom ŉ gevaar vir die samelewing.”